Springer Science+Business Media
Springer Science+Business Media (ili samo Springer) je međunarodni akademski nakladnik iz Njemačke koji izdaje knjige, e-knjige i naučne časopise, te uređuje niz naučnih baza podataka (SpringerLink, Springer Protocols i SpringerImages). Glavna područja na koja se Springer fokusira su nauka, tehnologija, medicina, ekonomija, transport i arhitektura. Historija kompanije započinje pod imenom Springer-Verlag 1842. u Berlinu, na čelu s Juliusom Springerom i njegovim sinom Ferdinandom. Kroz narednih 30 godina, Springer je od malene kompanije s četiri radnika postao drugim najvećim akademskim nakladnikom u Njemačkoj. Godine 1964. kompanija širi posao na međunarodnoj razini i otvara urede u New Yorku, a potom i u Tokiju, Parizu, Milanu, Hong Kongu i Delhiju. Godine 1999. kompaniju kupuje medijska korporacija Bertelsmann i od tada nosi naziv BertelsmannSpringer. Četiri godine kasnije britanske investicijske grupe Cinven i Candover preuzimaju BertelsmannSpringer od Bertelsmanna i 2004. spajaju ga s nizozemskom izdavačkom kućom Kluwer Academic Publishers kupljenom od Wolters Kluwera, čime nastaje Springer Science+Business Media. Većinski vlasnici Springera su britanski BC Partners, švedski EQT Partners i singapurski GIC, a glavni uredi nalaze mu se u Berlinu, Heidelbergu, Dordrechtu i New Yorku. Do ranih 2010-ih kompanija je izdala oko 200.000 knjiga i 2900 naučnih časopisa. Godine 2015. Springer je ugovorio udruživanje s GvH-ovim izdavačkim kućama Nature (NPG), Palgrave Macmillan i Macmillan Education, stvorivši u oktobru iste godine Springer Nature, novu izdavačku kompaniju i najvećeg svjetskog akademskog nakladnika.

Vanjske veze 
  Službene stranice Springera
  Službene stranice Springer Naturea
  

Nastanci 1842.
Njemačke izdavačke kuće‎
Akademsko izdavaštvo